JEDNO BOŽIĆNO RAZMIŠLJANJE

(ili što je to što povezuje sjećanje na rođenje našega Iskupitelja s ishlapljelim laponskim djedicom)

Ne znam za vas, ali čovjek se ovih dana zacijelo treba zapitati o istinskom smislu obilježavanja Božića. Imajući u vidu o kome govorimo, je li moguće odvojiti tzv. „Radost Božića“, koja bi trebala obilježiti rođenje Krista i naglasiti značaj njegove pojave za duh i cjelovitost čovjeka te njegov doprinos u borbi svakog pojedinca za cjelovitu integraciju brojnih unutarnjih proturječja i teško pomirljivih dvojbi, šibanih životnim nedaćama i presudnih izbora što ih puko življenje nabacuje individualnim sudbinama kao što vjetar nanosi lišće u kut dvorišta, od stupidnog kreveljenja u crvenim kapicama na kojima blentavo svjetlucaju fluorescentne lampice? Jeste li se zapitali što može imati zajedničkoga s istinskom srećom što je Sin Gospodnji jednom davno sišao među nas i pokazao nam put pritom plativši strašnu cijenu koju smo tako lako izostavili u svem tom našem glupavom kreveljenju?

A tek kako je sveprisutno crvenilo jednog brendiranog multinacionalnog proizvođača bezalkoholnog pića pronašao put do sinteze s likom senilnog laponskog djedice, koji je valjda uslijed masivnog taloženja plaka na vlastitom krvožilju – valjda zbog pretjerivanja u konzumiranju čvaraka od sobova sala – siromah, posve zaboravio da kuće imaju vrata i uporno inzistira na ulazu kroz dimnjak! I tako se dječica iz godine u godinu izlažu uzbuđenjima hoće li navedeni djedica uspjeti u svom spuštanju niz dimovodnu cijev, opterećen ne samo maloprije spomenutim vlastitim salom u predjelu trbuha zbog onih čvaraka, već i vrećom s darovima koju nosi, a koja je iz godine u godinu sve veća jer djeca našeg vremena mjere već odavna nemaju u artikuliranju svojih blagdanskih želja.

A tek otajstvo božićnoga drvca?! Što borealna flora, odnosno četinjače poput jele i smreke, imaju s klimom Svete Zemlje? Možda još i čempresi i cedrovi imaju smisla, ali ovo što mi kitimo svake zime definitivno nema ništa zajedničkoga s vegetacijom južnog Mediterana. Oni upućeniji u transformacije klime kroz povijest reći će da je Tutankamon lovio lavove i slonove u travnatoj savani što je nekoć prekrivala površine današnje Saharske pustinje i kako za to postoje dokazi u obliku slikarija na škrinjama ispunjenim Faraonovom lovnom opremom koje se ni Banožić ne bi postidio pronađenim u njegovoj grobnici. Moguće je da su oni u pravu, no to još uvijek ne dovodi našeg osijedjelog Laponca na sanjkama s praporcima u ozračje Bliskog istoka, dok za Nou i njegove nautičke sklonosti ipak još postoje solidne šanse.

Kako smo se našli u tom nezahvalnom položaju posvemašnje obnevidjelosti u našoj namjeri da se podsjetimo te značajne epizode u povijesti ljudskoga duha, a istodobno posve izostavimo svjesno sjećanje na strašni Kristov kraj? Treba li vjernik potisnuti muku poradi vjere u uskrsnuće? Nije li ideja poniznosti bit ljudske borbe s vlastitom ohološću? Može li radost biti veća dok je zapravo manja? U čemu je tajna sreće?

To su sve pitanja pogubljena u procjepima merkantilistički shvaćenog božićnog slavlja, hipertrofiranog pozivima na sumanuto trošenje, uz nezaobilaznu kič-ikonografiju ambalažnog šarenila, stupidnih i već davno otrcanih američkih pjesmica i pogubljenih potrošačkih duša što bauljaju među policama trgovačkih centara, pristalih na zavodljivost sintagme „Radost kupovanja“, koja je bez većih problema nadomjestila sintagmu „Radost Božića“.